Document ID: 32005D0755

KOMMISSIONENS BESLUTNING
af 25. oktober 2005
om ændring af beslutning 2005/92/EF og 2005/93/EF for så vidt angår eksport til tredjelande af visse produkter
(meddelt under nummer K(2005) 4134)
(EØS-relevant tekst)
(2005/755/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), særlig artikel 12, stk. 12, og artikel 13, stk. 6,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 13, stk. 3, og
ud fra følgende betragtninger:
(1)
Ved direktiv 97/78/EF fastsættes der krav til veterinærkontrollen af sendinger af visse animalske produkter fra tredjelande samt bestemmelser om blandt andet oplagring på toldoplag, i frizoner, på frilager eller hos leverandører til skibe, der udfører grænseoverskridende transport, for produkter, der ikke opfylder Fællesskabets dyresundhedsmæssige betingelser for import.
(2)
I henhold til direktiv 2002/99/EF skal medlemsstaterne træffe foranstaltninger til at sikre, at animalske produkter, der er bestemt til konsum, fra den 1. januar 2005 ikke indføres fra tredjelande, medmindre de opfylder direktivets bestemmelser.
(3)
I henhold til Kommissionens beslutning 2005/92/EF af 2. februar 2005 om dyresundhedsbetingelser, certificeringskrav og overgangsbestemmelser vedrørende indlagring af og oplagringsperioden for sendinger af visse animalske produkter i frizoner, på frilager og hos leverandører til skibe, der udfører grænseoverskridende transport, i Fællesskabet (3), og Kommissionens beslutning 2005/93/EF af 2. februar 2005 om overgangsbestemmelser vedrørende indlagring af og oplagringsperioden for sendinger af visse animalske produkter på toldoplag i Fællesskabet (4) skal produkter, der ikke opfylder Fællesskabets dyresundhedsmæssige betingelser, og som blev ført ind i Fællesskabet før den 1. januar 2005, i en overgangsperiode, der løber indtil den 1. januar 2006, fortsat oplagres, indtil de sendes til deres endelige bestemmelsessted i et tredjeland.
(4)
Der er en reel risiko for, at produkter, der ikke opfylder Fællesskabets dyresundhedsmæssige betingelser, og som nu er oplagret i Fællesskabet, kan udgøre en markant dyresundhedsmæssig trussel for såvel Fællesskabet som tredjelande, der støder op til Fællesskabet, og at de sendes til tredjelande uden samtykke fra den kompetente veterinærmyndighed i bestemmelses- eller transittredjelandet.
(5)
I henhold til beslutning 2005/92/EF og 2005/93/EF skal sendinger af produkter, der er omfattet af de to beslutninger, og som stadig er oplagret, destrueres fra den 1. januar 2006. For at beskytte såvel Fællesskabet som tredjelande, der støder op til Fællesskabet, indtil en sådan destruktion finder sted, bør der iværksættes strengere kontrol for at sikre, at bestemmelsestredjelandet og eventuelle transittredjelande har givet udtrykkeligt samtykke til at modtage sendinger, der ikke helt opfylder Fællesskabets dyresundhedsmæssige betingelser, og som afsendes fra oplagring i Fællesskabet.
(6)
Beslutning 2005/92/EF og 2005/93/EF bør derfor ændres, så flytninger af produkter, der er omfattet af de to beslutninger, til et bestemmelsestredjeland eller i transit gennem et tredjeland eller til et skib, der udfører grænseoverskridende transport, kun er tilladt, hvis den kompetente myndighed i de pågældende lande eller en ansvarlig officer ombord på skibet udtrykkeligt har givet skriftlig tilladelse hertil.
(7)
Det bør fastsættes, at den, der er ansvarlig for flytningerne af de pågældende produkter, indhenter de fornødne skriftlige tilladelser og forelægger dem for den kompetente myndighed i den medlemsstat, hvor produkterne er oplagret, før den kompetente myndighed tillader, at produkter føres ud til det endelige bestemmelsessted eller til transit til bestemmelsesstedet.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2005/92/EF foretages følgende ændringer:
1)
Følgende indsættes som artikel 2a:
»Artikel 2a
Medlemsstaterne sikrer, at sendinger af produkter, som omhandlet i artikel 1, der ikke er ledsaget af det relevante dyresundhedscertifikat, og som er oplagret i en frizone, på frilager eller hos leverandører til skibe, der udfører grænseoverskridende transport, i en medlemsstat, ikke frigives fra oplagring til flytning til et udgangsgrænsekontrolsted med henblik på videretransport til et bestemmelsessted, medmindre den, der er ansvarlig for en sådan sending, fremlægger en skriftlig tilladelse, der er indhentet hos:
i)
den kompetente myndighed i bestemmelsestredjelandet eller i et transittredjeland, eller
ii)
den ansvarlige officer ombord på det skib, produkterne leveres til, og som bekræfter, at det tillades, at produkterne føres gennem eller ind i landet eller om bord på skibet.«
2)
Artikel 3, stk. 2, affattes således:
»Alle udgifter til disse destruktionsaktiviteter pålægges den, der er ansvarlig for sendingen.«
Artikel 2
I beslutning 2005/93/EF foretages følgende ændringer:
1)
Følgende indsættes som artikel 1a:
»Artikel 1a
Medlemsstaterne sikrer, at sendinger af produkter, som omhandlet i artikel 1, der ikke er ledsaget af det relevante dyresundhedscertifikat, og som er oplagret på et toldoplag i en medlemsstat, ikke frigives fra oplagring til flytning til et udgangsgrænsekontrolsted med henblik på videretransport til et bestemmelsessted, medmindre den, der er ansvarlig for en sådan sending, fremlægger en skriftlig tilladelse, der er indhentet hos den kompetente myndighed i bestemmelsestredjelandet eller i et transittredjeland, og som bekræfter, at det tillades, at produkterne føres gennem eller ind i landet.«;
2)
Artikel 2, stk. 2, affattes således:
»Alle udgifter til disse destruktionsaktiviteter pålægges den, der er ansvarlig for sendingen.«
Artikel 3
Denne beslutning er rettet til medlemsstaterne.
Udfærdiget i Bruxelles, den 25. oktober 2005.

Labels: 17
5
8
3
6